Cortina Sliding Centre

Cortina Sliding Centre «Eugenio Monti» er en bane for bobsleigh, skeleton og aking i Cortina d'Ampezzo i Veneto i Italia. Banen ble oppbygd i perioden september 2024 til november 2025 for bruk i Vinter-OL 2026. Banen erstatter den gamle «Eugenio Monti»-banen, som ble benyttet i Vinter-OL 1956, og er bygget på samme sted som den lå. Den nye banen er 1749 meter lang og har 16 kurver. Den er omtrent like lang som den gamle banen og har samme antall kurver, men er bygget med et moderne design som ivaretar sikkerhetsvilkårene til både det internasjonale bobsleigh- og skeletonforbundet (IBSF) og det internasjonale akeforbundet (FIL). Byggeprosess og godkjenning Da Milano Cortina ble tildelt lekene, var den opprinnelige planen å oppgradere den gamle «Eugenio Monti»-banen i Cortina d'Ampezzo som ble benyttet under vinterlekene i 1956. Dette prosjektet ble avvist av den internasjonale olympiske komité (IOK) på grunn av for høye kostnader og liten sannsynlighet for bærekraftig gjenbruk. Presidenten i organisasjonskomiteen for Milano Cortina 2026, Giovanni Malagò, meddelte at disse grenene derfor ville bli arrangert utenfor Italia, med Igls i Østerrike og St. Moritz i Sveits som foreslåtte alternativer. Italias visestatsminister og utenriksminister Antonio Tajani ønsket å beholde arrangementet innenfor Italia og anbefalte oppussing av bob- og akeanlegget Cesana Pariol i Cesana Torinese, som også ble benyttet under Vinter-OL 2006 i Torino. Senere ble Torino-alternativet forkastet og oppgradering av den gamle «Eugenio Monti»-banen i Cortina ble nok en gang annonsert som det foretrukne alternativet. Samferdselsminister Matteo Salvini og sportsminister Andrea Abodi meddelte på en pressekonferanse tidlig i februar 2024 at den gamle «Eugenio Monti»-banen ikke ville bli oppgradert, men at det skulle bli bygget en helt ny bane i Cortina. En talsmann for IOK bekreftet kort tid etter at de var motstandere av disse planene og ba om at det måtte utarbeides en «plan B». IOKs frist for godkjenning av de olympiske anleggene ble satt til mars 2025. I september 2024 ble det bekreftet at byggingen av den nye «Eugenio Monti»-banen gikk etter planen, med stor optimisme om at den ville bli ferdig i tide til IOKs frist for godkjenning. Banen gjennomgikk en test fra 26. til 28. mars 2025, og tilbakemeldingene fra både utøvere og representanter fra IBSF var meget positive. Overlevering og testing Banen ble overtatt av Milano Cortinas olympiske organisasjonskomité 5. november 2025. Før overtakelsen, mellom 27. oktober og 4. november, ble det gjennomført internasjonal trening i aking, og deretter ble det arrangert 10 dager med internasjonal trening for bobsleigh og skeleton i anlegget i perioden 7.–16. november. Den offisielle åpningen av banen var fra 17. til 23. november 2025 i forbindelse med åpningsrennene i verdenscupen i bobsleigh og skeleton for sesongen 2025/26. Fra 24. til 30. november 2025 ble det gjennomført en ny periode med internasjonal trening for aking i anlegget. Rekorder Referanser